X'għadna inqas minn pajjiżi oħra? Hu f'dan il-kuntest li ġiet imqegħda l-proposta għal ċittadinanza ekonomika tal-Gvern immexxi minn Joseph Muscat. Għadna lura, komplew jgħidu. Pajjiżi oħra imxew u aħna ħdejhom qiesna għadna fil-pre-istorja! Ir-realta' imma hi ftit differenti. Preżentement hemm żewġ tipi ta' Ċittadinanza Ekonomika. Dik li tingħata bħala rikonoxximent u dik li tinxtara. Fl-Awstrija ċ-ċittadinanza ekonomika tingħata li min permezz ta' investiment jagħti kontribut għat-titjib ekonomiku tal-Awstrija li tkun irrizultat f' żieda fl-impiegi jew fl-esportazzjoni . Hemm imbagħad iċ-ċittadinanza li tista' tinxtara. St Kitts u Nevis fil-Karibew mill-1984 bdiet skema li tagħtik iċ-ċittadinanza jekk tinvesti $400,000 fil-bini flimkien ma ħlas ta' miżati oħra. Tista' minflok ma tinvesti fil-bini tagħmel donazzjoni ta' mhux inqas minn $250,000 lis-Sugar Industry Diversification Foundation. Din hi fondazzjoni imwaqqfa biex tiffinanzja d-diversifikazzjoni fl-ekonomija. St Kitts u Nevis hu pajjiż żgħir b'popolazzjoni ta' 51,000. Kiseb l-indipendenza fl-1983. Għadu fil-pre-istorja tal-iżvilupp tiegħu. Hemm skema simili f'Dominica, ukoll fil-Karibew, fejn huma meħtiega donazzjonjiet ta' mhux inqas minn $100,000 lill-istat biex tkun tista' tinxtara ċ-ċittadinanza. Informazzjoni iktar dettaljata wieħed jista' jiksibha mill-website tal-konsulenti tal-Gvern Malti : Hu ċar minn dan li hemm żewġ toroq għaċ-ċittadinanza ekonomika. Dik tal-Awstrija tirrikonoxxi lis-settur privat. Dik ta' St Kitts u Nevis jew Domenica hi ibbazata fuq rwol iktar ċentrali tal-istat. Hemm it-triq pre-istorika li twassal għal xiri taċ-ċittadinanza kif jagħmlu St Kitts u Nevis flimkien ma Domenica. L-individwu jixtri ċ-ċittadinanza u l-prezz imħallas ikun investit fi proġetti partikolari. It-triq l-oħra imħaddma mill-Awstrija hi waħda ta' rikonoxximent mogħti mill-istat lil min jinvesti fil-pajjiż u joħloq ix-xogħol u b'hekk jikkontribwixxi għall-iżvilupp ekonomiku tal-pajjiż. Quddiem dawn iż-żewġ toroq it-triq li għażlet l-Awstrija hi t-triq dinjituża li jagħżel pajjiż modern. Ikun tajjeb li nimxu f'din it-triq. Sfortunatament s'issa il-Gvern ta' Joseph Muscat għażel it-triq oħra, triq preistorika. Għad hemm iċ-ċans li tinbidel ir-rotta. Nittama.